**Latvijas Tūrisma konsultatīvās padomes**

**2023.gada 12.jūnija sanāksmes**

**Protokols Nr.1**

Sanāksmi vada: Latvijas Tūrisma konsultatīvās padomes (LTKP) priekšsēdētājs J.Naglis.

J.Naglis atklāj LTKP sēdi, izsaka pateicību nozarei par dalību darba grupās un pateicību Latvijas Tūrisma Aģentu un Operatoru Asociācijai ALTA par starptautiska pasākuma organizēšanu.

J.Naglis informē par LTKP sanāksmes darba kārtību:

**1. Ekonomikas ministrijas prezentācija ar Latvijas Tūrisma un pasākumu eksporta stratēģijas projektu.**

**2. Citi jautājumi:**

**2.1. par pieteicēja juridisko statusu tūrisma sadarbības tīklu jeb klasteru programmā;**

**2.2. par LTKP apakšgrupām**

**2.3. par oficiālo aizvietotāju nominēšanu LTKP sastāvā.**

J.Naglis ierosina papildināt LTKP sanāksmes darba kārtību ar punktu par atbalstu samazinātajai PVN likmei ēdināšanas uzņēmumiem.

**1. Ekonomikas ministrijas prezentācija ar Latvijas Tūrisma un pasākumu eksporta stratēģijas projektu.**

D.Butāne sniedz prezentāciju par Latvijas Tūrisma un pasākumu eksporta stratēģijas (turpmāk tekstā – Stratēģija) projektu.

J.Naglis aicina Stratēģijā iekļaut galamērķa pieejamības komponenti un vērš uzmanību uz nepieciešamību risināt jautājumu par prāmju satiksmi Rīgas ostā.

E.Valantis vērš uzmanību, ka finansējums Stratēģijas Rīcības plānos iekļautajām aktivitātēm no valsts budžeta vēl nav piešķirts, bet ar nozari saskaņota Stratēģija ar skaidri izvirzītu mērķi un prioritātēm tā sasniegšanai kalpos kā pamats budžeta prioritāšu veidošanas sarunu procedūrās.

E.Valantis aicina izvērtēt iespēju papildināt Stratēģiju ar inicitatīvu par lielajiem stratēģiskajiem investīciju projektiem jeb enkurprojektiem, jautājumiem par tūroperatoru darbības jomas sakārtošanu (t.sk. par garantiju fonda jautājumiem), kā arī nodokļu jautājumiem tūrisma nozarē.

J.Jenzis pauž viedokli, ka ES fondu atbalsta programma “Starptautiskās konkurētspējas veicināšana. Tūrisms” ir bijis vērtīgs un reāls atbalsta instruments un ka būtu ļoti vēlams izstrādāt līdzīgu atbalsta iniciatīvu.

J.Jenzis uzsver, ka sporta pasākumiem finansējums piešķirams, rūpīgi izstrādājot nosacījumus, tajā skaitā nodrošinot savlaicīgu informāciju par pasākumu pieejamību un biļešu cenām.

J.Jenzis vērš uzmanību, ka pieejamības kontekstā būtiski izvērtēt arī aviobiļešu pieejamību. Aviobiļetes šobrīd ir dārgas, arī Baltijas valstu salīdzinājumā. Nacionālajā aviokompānijā tiek ieguldīti valsts budžeta līdzekļi, tāpēc būtiski ir strādāt ar aviobiļešu cenām, jo tas tieši ietekmē pieprasījumu.

Ē.Lingebērziņš pauž viedokli, ka mārketinga jomā ir atbalstāms jauns mārketinga pilotprojekts ārpus prioritārājiem tirgiem, tomēr izvēlēties vajadzētu kādu no jau noteiktajiem sekundārajiem tirgiem nevis pilnīgi jaunu, nezināmu tirgu.

Ē.Lingebērziņš pauž viedokli, ka nevar atbalstīt tūrisma enkurprojektu ideju, uzsverot, ka infrastruktūras atbalstam jābūt pavisam citā formā (piemēram, ūdenstūrisma veicināšana attīstot piestātnes, kultūrvēsturisko vērtību atjaunošana u.tml.).

Ē.Lingebērziņš pauž viedokli par sistemātisku un strukturētu Latvijas valsts tēla veidošanas aktivitāšu trūkumu.

A.Ziemele pauž viedokli, tūrisma jomā trūkst kreditēšanas iespēju, kā arī sakārtotas infrastruktūras – celiņu, piestātņu utt. A.Ziemele uzsver, ka valsts investīcijas veicamas uzmanīgi, lai nekropļotu tirgu.

G.Ušpele pauž viedokli, ka salīdzinājumā ar finansējumu tūrisma mārketinga aktivitātēm prioritārajos tirgos, nesamērīgi daudz finansējuma tiek paredzēts pilotprojekta aktivitātēm. I.Šīrava skaidro, ka 1 miljons eiro paredzēts aktivitātēm pilotprojekta valstīs, bet visas pārējās aktivitātes (reklāmas kampaņas, mediju un tūroperatoru vizītes, nacionālais stends, publicitātes pasākumu u.c.) paredzētas prioritārajos mērķa tirgos.

I.Lasmane pauž bažas, ka lielie galamērķi LTKP tiek pārstāvēti tikai ar vienu balsi. Budžeta apstiprināšanas gadījumā jābūt kopējām diskusijām par finansējuma piešķiršanas nosacījumiem aktivitāšu īstenošanai. Vienlaikus jābūt skaidrībai, kas ir tūrisma nozares pirmā un galvenā prioritāte, ja budžeta finansējums tiks piešķirts tikai daļēji.

J.Naglis informē, ka minētie jautājumi tiks izdiskutēti LTKP ietvaros.

J.Zvirbulis pauž viedokli, ka normatīvo aktu izstrāde par atbalsta programmu īstenošanu mēdz būt ļoti laikietilpīgs process. D.Butāne skaidro, ka normatīvo aktu izstrādes procesā par pamatu tiks ņemti jau esošu atbalsta programmu (piemēram ES fondu atbalsta programmas “Starptautiskās konkurētspējas veicināšana. Tūrisms”) normatīvo aktu paraugi.

N.Sniedze pauž viedokli, ka mazie uzņēmēji reģionos par izdzīvošanu un attīstību cīnās paši bez atbalsta. N.Sniedze ierosina prioritāro tirgu sarakstā iekļaut Nīderlandi, ņemot vērā lielo Nīderlandes tūristu skaita pieplūdumu, īpaši kempingos un lauku tūrismā.

N.Sniedze pauž atbalstu A.Ziemeles viedoklim par nepieciešamiem ieguldījumiem tūrisma infastruktūrā.

K.Gorkšs pauž atbalstu sporta pasākumu veicināšanas iniciatīvai, uzsverot, ka sporta veicināšana ir eksporta un uzņēmējdarbības veicināšana, kas veicama plānveidīgi un sadarbībā ar sporta federācijām. Regulāra starptautisku sporta pasākumu organizēšana veiksmīgi kalpotu kā valsts vizītkarte.

A.Ziemele uzrunā Kultūras ministrijas pārstāvjus, aicinot veikt izglītojošas un kultūrvēsturisko vērtību saglabājošas aktivitātes Latvijas reģionos, akcentējot īpašu uzmanību vēršot apdraudētajam Latgales kultūrvēsturisko mantojumu.

Ē.Lingebērziņš uzsver pētījumu būtiskumu tūrisma stratēģiskajā plānošanā.

**Vienojas: Priekšlikumus, komentārus un papildinājumus par Stratēģiju nosūtīt Ekonomikas ministrijai līdz š.g. 21.jūnija dienas beigām.**

**2.Citi jautājumi**

**2.1. Par pieteicēja juridisko statusu tūrisma sadarbības tīklu jeb klasteru programmā**

LTKP locekļi pauž viedokli, ka, lai nekavētu Ministru kabineta noteikumu par atbalsta programmas īstenošanu virzību un nesarežģītu programmas ieviešanas uzraudzību, atstājams uzstādījums, ka projekta pieteicējiem jābūt juridiski reģistrētam Biedrību un nodibinājumu reģistrā.

Vienojas: piekrist minētajam nosacījumam atbalsta programmā. Ē.Lingebērziņš atturas.

**2.2. par LTKP apakšgrupām**

Ē.Lingebērziņš pauž viedokli, ka LTKP ir septiņas apakšgrupas, bet aktīvas ir nedaudzas. Ierosina koncentrēt darbu nedaudzās apakšgrupās, piemēram, mārketinga un stratēģisko jautājumu apakšgrupā.

I.Lasmane pauž viedokli, ka mārketinga apakšgrupa darbojas pārāk lielā sastāvā un tās darbība nav pietiekoši efektīva. I.Šīrava skaidro, ka laika posmā, kad tika samazināts LTKP locekļu sastāvs, tika panākts kompromiss, ka būs dota iespēja darboties apakšgrupās.

D.Butāne uzsver, ka LTKP un darba grupas ir atvērtas visiem interesentiem (saglabājot ierovbežotu balstiesīgo locekļu skaitu). Ministrijas uzstādījums ir, ka mārketinga aktivitātēm arvien vairāk jābūt nozares iniciētām.

G.Ušpele pauž viedokli, ka būtu nepieciešamas mārketinga satura veidošanas grupas. Lielajā mārketinga apakšgrupā varētu tikt pieņemti konceptuāli jautājumi, piemēram, kuras būs stratēģiskās valstis vai kurās izstādēs jāpiedalās, bet mazā mārketinga grupa šaurā lokā izstrādātu saturu.

D.Granta aicina iekļaut reģionālos jautājumus tūrisma politika veidošanā.

**2.3. par oficiālo aizvietotāju nominēšanu LTKP sastāvā**

D.Butāne informē, ka tiks veikti grozījumu Ministru kabineta noteikumos par LTKP sastāvu, lai noteiktu, ka katras institūcijas tiek nominēts gan oficiālais pārstāvis, gan tā aizvietotājs. Ekonomikas ministrija sagatavos LTKP locekļiem vēstules par aicinājumu nominēt pārstāvjus.

**2.4. par samazinātās pievienotās vērtības nodokļa likmes piemērošanu ēdināšanas uzņēmumiem.**

LTKP atbalsta iniciatīvu par samazinātās pievienotās vērtības nodokļa likmes piemērošanu ēdināšanas uzņēmumiem. J.Jenzis atsūtīs LTKP vēstuli ar pamatojumu samazinātās likmes piemērošanai.